钦定古今图书集成/明伦汇编/交谊典/第096卷 > 尔雅 > 《嘲褚常侍文》晋·陆云
## 钦定古今图书集成/明伦汇编/交谊典/第096卷 > 尔雅 > 《嘲褚常侍文》晋·陆云

六年正月，以临川府丞褚为常侍。君子谓“吴于是乎
能官人。”官人，国之所废兴也。古之兴王，唯贤是与。吕
望渔钓而周王枉驾，甯戚叩角而齐王忘寐。委斯徒
而縻好爵，释裋褐而服龙章。姬姜之族，非无人也；亲
昵之爱，非无怀也。取彼庸贱之徒，登之佐臣之列。故
九贤翼世，而有命既集；五子佐时，匡霸以济。夫唯能
官，人之所由也。褚氏大夫之常佐，远邦之贱司，才则
卲矣，官实陋矣，而拔出群萃，超昇阶闼，虽文王登师，
桓公取佐，亦何以加之。《诗》曰：“济济多士，文王以宁。”言官人得才也。褚常侍闻之，喜曰：“君子之言，岂虚也哉？
吾得此足矣。”君子谓褚常侍于是乎不谦。谦也者，致
敬以存其位者也。谦之不存，德无柄矣。世之治也，君
子自以为不足，故撙节以求役于礼，敬让以求安于
仁。世之乱也，在位者自以为有馀，故爵丰而求更厚，
位隆而欲复广，世之治乱，恒由此作。今褚侯蝉蜕槁
木，鹄鸣玉堂，不庶几夙夜，允集众誉，而意充于一善，
心盈于自足。足则无求，盈则无戒，不求则善远之，无
戒则恶来之，亦何以为君子哉！《诗》云：“战战兢兢，如临
深渊。”慎之至也。褚常侍闻是言也，惧谓之昌言也，而
拜之。君子曰：“褚侯其几矣。”闻善而喜，过又应之惧。嘉
服义之贤，而拜谠言之辱。规同禹迹，义均罪己。君子
哉！吴无君子，斯焉取斯？